KISKŐRÖS VÁROS POLGÁRMESTERE

ELŐTERJESZTÉS

(sürgősséggel a Képviselő-testület 2013. június 19-i ülésére)

TÁRGY: 
SZABÓNÉ HARCZOS KATALIN LAKÁSBÉRLETI SZERZŐDÉSÉNEK MEGHOSSZABBÍTÁSA

Kiskőrös Város Önkormányzata a Képviselő-testület Egészségügyi és Szociálpolitikai Bizottsága 479/2006. számú határozata alapján bérbe adta, az Önkormányzat tulajdonában lévő, kiskőrösi 2462 hrsz-ú, természetben Kiskőrös, Mészáros L. u. 22. 15/A. ajtószám alatti 34m2 alapterületű, 1 szoba komfortos lakást Szabóné Harczos Katalin részére 5 éves időtartamra. 

A 2006. június 23. napján kelt lakásbérleti szerződés a Képviselő-testület 82/2011. sz. határozata alapján egy alkalommal, meghosszabbításra került. A meghatározott időtartamra megkötött lakásbérleti szerződés 2013. június 22. napján lejár. Szabóné Harczos Katalin kiskorú gyermekével él a fenti lakásban. Figyelemmel a család anyagi helyzetére, lakásproblémáját önhibáján kívül nem tudja megoldani, ezért kérte a lakásbérleti jogviszonyának meghosszabbítását.

A lakások és helyiségek bérletéről, elidegenítéséről, valamint a lakáscélú támogatásokról szóló 6/1994 (V.12.) önk. rendelet 6/A §-a alapján „ Az Egészségügyi és Szociálpolitikai Bizottság javaslatára, a Képviselő-testület által meghozott döntés alapján, a bérbeadó a határozott időre szóló lakásbérleti jogviszonyt – amennyiben a bérlő lakásproblémáját önhibáján kívül nem tudja megoldani – határozott, alkalmanként legfeljebb 2 évi időtartamra meghosszabbíthatja.”

Figyelemmel arra, hogy Szabóné Harczos Katalin a lakásproblémáját önhibáján kívül nem tudja megoldani, valamint a Képviselő-testület Egészségügyi és Szociálpolitikai Bizottsága 46/2013. számú határozata értelmében javaslom a mellékelt lakásbérleti szerződés szerint a lakásbérleti jogviszony 2 évvel történő meghosszabbítását.
Javasolom továbbá azt is, hogy a lakásbérleti szerződést a felek közjegyzői okiratba foglalják, amelynek különleges bizonyító ereje van arra nézve, hogy a nyilatkozatot az okiratban szereplő személy ott, akkor és oly módon tette meg, ahogy a szerződésben szerepel. A közjegyzői okirat alapján – peres eljárás nélkül – közvetlen bírósági végrehajtást lehet kérni.
Kiskőrös, 2013. június 19.

Domonyi László sk.


polgármester
HATÁROZAT-TERVEZET

1. Képviselő-testület egyetért azzal, hogy - A lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény, valamint a lakások és helyiségek bérletéről, elidegenítéséről, valamint a lakáscélú támogatásokról szóló 6/1994. (V. 12.) önk. rendelet értelmében - figyelemmel a kérelmező fél szociális helyzetére és arra, hogy lakásproblémáját önhibáján kívül nem tudja megoldani – az Önkormányzat és Szabóné Harczos Katalin (Kiskőrös,1959. július 28. an. Velinsky Katalin) között fennálló lakásbérleti jogviszonyt, az Önkormányzat üzleti vagyonát képező kiskőrösi 2462 hrsz-ú, természetben Kiskőrös, Mászáros L. u. 22. 15/A ajtószám alatti bérlakásra, 2 éves időtartamra meghosszabbítja.

2. A felek a lakásbérleti szerződés meghosszabbítása folytán a bérleti szerződést, a határozat-tervezetben foglaltak szerinti tartalommal közös megegyezéssel módosítják, amelyet annak aláírását követően közjegyzői okiratba foglalnak.

3. A Képviselő-testület felhatalmazza a polgármestert a határozat mellékletét képező lakásbérleti szerződés közjegyzői okiratba foglalását követő aláírására.
Felelős:
polgármester

Határidő: 
azonnal
LAKÁSBÉRLETI SZERZŐDÉS
a módosításokkal egységes szerkezetben
(tervezet)
amely létrejött egyrészről Kiskőrös Város Önkormányzata (6200 Kiskőrös, Petőfi tér 1.), mint bérbeadó, (továbbiakban: Bérbeadó, statisztikai számjel: 15338497-7511-321-03, Törzskönyvi azonosító szám:724782), képviseli Domonyi László polgármester, másrészről Szabóné Harczos Katalin (született: Kiskőrös; 1959. év július hónap 28. napján; anyja születési neve Velinsky Katalin) 6200 Kiskőrös, Mészáros Lőrinc utca 22. szám 15/A. ajtószám alatti lakos, mint bérlő (továbbiakban: Bérlő) között az alulírott napon és helyen, az alábbi feltételek mellett:
I. Előzmény
1. Bérbeadó Kiskőrös Város Képviselő-testülete Egészségügyi és Szociálpolitikai Bizottsága 479/2006. (Négyszázhetvenkilenc per kettőezer-hat) számú döntése alapján bérbe adta, valamint a Képviselő-testület 82/2011. (nyolcvankettő per kettőezer-tizenegy) számú határozata alapján módosította, Bérlő bérbe vette Kiskőrös Város Önkormányzata üzleti vagyonát képező, Kiskőrös belterület 2462 (Kettőezer-négyszázhatvankettő) helyrajzi számú, 34 (Harmincnégy) négyzetméter alapterületű, természetben 

Kiskőrös, Mészáros Lőrinc utca 22. szám földszint 15/A. ajtószám

alatt lévő 1 (Egy) szoba, 1 (Egy) konyha, 1 (Egy) fürdőszoba, 1 (Egy) éléskamra és 1 (Egy) tüzelőtároló helyiségekből álló komfortos lakást, 2006. (Kettőezer-hat) év június hónap 23. (Huszonharmadik) napjától 2011. (Kettőezer-tizenegy) év június hónap 22. (Huszonkettedik) napjáig terjedő 5 (Öt) éves időtartamra, majd 82/2011. (Nyolcvankettő per Kettőezer-tizenegy) számú Képviselő-testületi határozata alapján kettő éves időtartamra meghosszabbította.

2. Bérbeadó és Bérlő az 1. pontban megjelölt lakás bérbevételére megkötött szerződését a Kiskőrös Város Képviselő-testülete …../2013. (……….. per Kettőezer-tizenhárom) számú határozata alapján közös megegyezéssel 2013. (Kettőezer-tizenhárom) év június hónap 23. (Huszonharmadik) napjától 2015. (Kettőezer-tizenöt) év június hónap 22. (Huszonkettedik) napjáig jelen szerződésben előírt módosításokkal meghosszabbítják.
II. Jogok, kötelezettségek
1. Bérlő a lakás használatáért előre, minden hónap 15. (Tizenötödik) napjáig a lakások és helyiségek bérletéről, elidegenítéséről, valamint a lakáscélú támogatásokról szóló 6/1994. (V.12.) önk. rendeletében meghatározott mindenkori lakbért köteles fizetni Bérbeadónak, a lakást üzemeltető KŐRÖSKOM Kommunális Szolgáltató Kft. (6200 Kiskőrös, Petőfi Sándor út 108.) OTP Bank Nyrt.-nél vezetett 11732057-20020103-00000000 számú számlájára. A havi lakbér mértéke jelen szerződés aláírásakor négyzetméterenként 156,- Ft (Százötvenhat forint), összesen havi 5.304 Ft (Ötezer-háromszáznégy forint).

2. A bérlemény használatával együtt járó költségek (villanyáram, gáz, víz stb.) Bérlőt terhelik. Bérlő a bérleti díjon felül fizeti a lakás közüzemi díjait, a közös költségeket, a lakásbiztosítás, hulladékszállítás díját, valamint a bérlet tartama alatt esetleg felmerülő egyéb terheket (pl.: kommunális adó stb.). Bérlő a bérlemény használatával együtt járó költségeket közvetlenül a szolgáltató szervezetnek fizeti. 

Bérlő kötelezettséget vállal arra, hogy jelen szerződés aláírásától számított 10 napon belül előrefizető gáz- és villamos energia fogyasztásmérő berendezés felszereltetését kezdeményezi a szolgáltatónál, melyről az igazoló dokumentumokat a lakást üzemeltető KŐRÖSKOM Kommunális Szolgáltató Kft. részére köteles bemutatni. Bérbeadó vállalja a gáz- és villamos energia fogyasztásmérő berendezés felszereltetésével kapcsolatos költségeket.
3. Bérlő a közüzemi szolgáltatások, közös költségek, lakásbiztosítás; hulladékszállítás valamint az egyéb terhek díjainak befizetését igazoló eredeti bizonylatokat a számlákon található fizetési határidőt követő hónap 15. (Tizenötödik) és 20. (Huszadik) napja között köteles a lakások üzemeltetőjének bemutatni. A lakások üzemeltetője a Kőröskom Kft. (6200 Kiskőrös, Petőfi Sándor út 108.; e-mail: info@koroskom.hu.; tel/fax:78/312-536). 

4. A bérleti díj, vagy a bérlemény használatával együtt járó költségek a szerződés 1. (Első) pontjában foglalt határidőig történő meg nem fizetése, valamint a fizetést igazoló bizonylatok 3. (Harmadik) pont szerinti be nem mutatása esetén Bérbeadó köteles Bérlőt - következményekre figyelmeztetéssel - a teljesítésre írásban felszólítani. Ha Bérlő a felszólításnak 8 (Nyolc) napon belül nem tesz eleget, Bérbeadó 15 (Tizenöt) napon belül írásban felmondással élhet.

5. Bérlő kötelezettséget vállal a nemzeti vagyonról szóló 2011. évi CXCVI tv. 11. § (11) bekezdés rendelkezéseiben foglaltakra.

6. Bérbeadó gondoskodik:

a.) az épület karbantartásáról,

b.) az épület központi berendezéseinek állandó üzemképes állapotáról,

c.) az épület felújítása, illetőleg a vezetékrendszer meghibásodása miatt a lakáson belül szükséges munkák elvégzéséről.


7. Bérlő köteles gondoskodni a lakás burkolatainak, ajtóinak, ablakainak és a lakás berendezéseinek karbantartásáról, felújításáról, illetőleg azok pótlásáról, cseréjéről; a lakás előtti közös használatú épületrész (folyosó, lépcsőház stb.) és a lakás előtti közterület tisztántartásáról. Az ezzel kapcsolatos költségek viselése Bérlőt terheli.

8. Bérlő a lakásbérleti szerződés fennállása alatt köteles életvitelszerűen a lakásban lakni. Bérlő a lakásból történő 2 (Kettő) hónapot meghaladó távollétét és annak időtartamát köteles írásban Bérbeadó részére bejelenteni. A 2 (Kettő) hónapot meghaladó indokolatlan távollét szerződésszegésnek minősül és megalapozza a bérleti szerződés felmondását. A távollét okának fennállását az orvos, a munkáltató, a tanintézet vezetőjének igazolásával, illetőleg más, hitelesnek elfogadható okirattal kell igazolni.

9. Bérlő és a vele együttlakó személyek a lakást rendeltetésszerűen, a szerződésben foglaltaknak megfelelően használhatják. Bérbeadó a rendeltetésszerű használatot, valamint a szerződésben foglalt kötelezettségek teljesítését - Bérlő szükségtelen háborítása nélkül, előzetes bejelentést követően – ellenőrizheti. Bérlő arra alkalmas időben a lakásba történő bejutást biztosítani, és az ellenőrzést tűrni köteles.

10. Bérlő a lakásba házastársát, gyermekét, befogadott gyermekének gyermekét, valamint szülőjét Bérbeadó hozzájárulása nélkül is befogadhatja. Bérlő Bérbeadó írásbeli hozzájárulásával a lakásba befogadhatja élettársát és testvérét, ha azok saját lakással nem rendelkeznek. Bérbeadó hozzájárulása nélküli befogadás szerződésszegésnek minősül és megalapozza a lakásbérleti szerződés felmondását.

11. A bérleményben háziállat nem tartható Bérbeadó előzetes írásbeli hozzájárulása nélkül.

12. A lakásbérleti szerződés megszűnik, ha:

a.) Szerződő Felek a szerződést közös megegyezéssel megszüntetik,

b.) a lakás megsemmisül,

c.) az arra jogosult felmond, 

d.) Bérlő meghal és nincs a lakásbérleti jog folytatására jogosult személy,

e.) Bérlő a lakást elcseréli, 

f.) Bérlőt a Magyar Köztársaság területéről kiutasították,

g.) Bérlő lakásbérleti jogviszonyát a bíróság megszünteti,

h.) Bérlő lakásbérleti jogviszonya hatósági határozat folytán megszűnik,

i.) a szerződésben foglalt határozott idő letelik, vagy feltétel bekövetkezik.
13.  Bérbeadó részéről történő egyoldalú felmondással szűnik meg a szerződés, amennyiben

a) Bérlő írásos felszólítás ellenére nem tesz eleget a bérlemény használatával együtt járó, határidőben történő fizetési kötelezettségének,

b) Bérlő, vagy a vele együtt élő személyek, illetve az általuk az ingatlanba beengedett személy az együttélés követelményeivel ellentétes, botrányos, tűrhetetlen magatartást tanúsítanak,

c) Bérlő vagy a vele együtt élő személyek, illetve az általuk az ingatlanba beengedett személy a lakást, illetve felszerelési tárgyait nem rendeltetésszerűen használja, vagy a többi bérlőt akadályozza bérleményük rendeltetésszerű használatában,

d) Bérlő elmulasztja az őt terhelő karbantartási kötelezettséget,

e) Bérlő a lakást 2 (Kettő) hónapot meghaladó időre bejelentés és indokolás nélkül elhagyta,

f) Bérlő Bérbeadó írásos engedélye nélkül a bérleti szerződés 10. (Tízedik) pontjában megnevezetteken kívül más személyt befogad a bérleménybe,

g) Bérlő bármilyen jogcímen a bérlemény fekvése szerinti településen ingatlanhoz jut,

h) a lakás átalakításra, korszerűsítésre, lebontásra kerül,

i) Bérlő egyéb szerződésszegése esetén.

14. Ha Bérlő a szerződésben vállalt, vagy jogszabályban előírt egyéb lényeges kötelezettségét Bérbeadó által írásban megjelölt határidőben nem teljesíti, Bérbeadó a határidőt követő 15 (Tizenöt) napon belül írásban felmondással élhet.

15. Ha Bérlő vagy a vele együttlakó személyek magatartása szolgál a felmondás alapjául, Bérbeadó köteles Bérlőt - a következményekre figyelmeztetéssel - a magatartás megszüntetésére vagy megismétlésétől való tartózkodásra a tudomására jutástól számított 8 (Nyolc) napon belül írásban felszólítani. A felmondást az alapjául szolgáló magatartás folytatásától vagy megismétlésétől számított 8 (Nyolc) napon belül írásban kell közölni.

16. A felmondást nem kell előzetes felszólításnak megelőznie, ha a kifogásolt magatartás olyan súlyos, hogy Bérbeadótól a szerződés fenntartását nem lehet elvárni. A felmondást a tudomásra jutástól számított 8 (Nyolc) napon belül írásban kell közölni.

17. Bérlő és a vele együtt lakó személyek a bérleti szerződés bármely okból történő megszűnése után – kivéve, ha a szerződés érvényességi ideje meghosszabbításra kerül - elhelyezésre nem tarthatnak igényt, a bérleti jogviszonyt nem folytathatják. Bérbeadónak elhelyezési, illetve kártérítési kötelezettsége nincs.

18. Jelen szerződés a határozott idő elteltével vagy a feltétel bekövetkezésével minden további jognyilatkozat vagy jogcselekmény nélkül hatályát veszti. Ilyen esetben a szerződés nem alakul át határozatlan idejű jogviszonnyá.

19. Bérlő vállalja, hogy a bérleti jogviszony bármilyen jogcímen történő megszűnése esetén - ha jogszabály másként nem rendelkezik - sem maga, sem a vele együtt költözők, illetve együtt lakók stb. részére másik lakást, elhelyezést, illetve pénzbeli térítést nem igényel.

20. Bérlő, illetve Bérlővel együtt költöző személyek jogcím nélküli lakáshasználóvá válnak, ha a lakásbérleti szerződésben vállalt kötelezettségeiknek maradéktalanul nem tesznek eleget.

21. Bérbeadó részére a lakást jogcím nélkül használó lakáshasználati díjat köteles fizetni, amelynek mértéke:

- a jogcím nélküli használat első 2 (Kettő) hónapjában a lakásra megállapított lakbérrel azonos összeg, ezt követően

- további 10 (Tíz) hónapig annak kétszerese,

- 1 (Egy) éven túl annak háromszorosa.

22. Bérbeadó és Bérlő megállapodnak, hogy a lakást Bérlő teszi rendeltetésszerű használatra alkalmassá a beköltözéskor – kivéve a komfortfokozatnak megfelelő lakásberendezéseket - erre való tekintettel a lakás birtokba vételét követően a falfestés, mázolás elvégzésére Bérlő vállal kötelezettséget.
23. Bérlő jelen szerződés aláírásával feltétlen és visszavonhatatlan kötelezettséget vállal arra, hogy a bérleti szerződés akár a szerződésben, akár az 1993.évi LXXVIII. törvényben szabályozott bármely okból történő megszűnése esetén az ingatlant azonnal, minden további feltétel nélkül Bérbeadó rendelkezésére bocsájtja, abból kiköltözik, a lakást kiüríti, és Bérbeadó birtokába visszaadja a bérleti jogviszony megszűnését követő napon.
24. Bérlő kötelezettséget vállal arra, hogy amennyiben a fentiek szerint birtokbaadási kötelezettségének határidőben nem tesz eleget, Bérbeadónak jogában áll az ingatlant birtokba venni, illetve erre vonatkozóan az illetékes hatóság előtt a végrehajtási eljárást megindítani. Erre tekintettel Bérlő jelen szerződés aláírásával feltétlenül és visszavonhatatlanul, időbeli korlátozás nélkül tűrési kötelezettséget vállal arra az esetre, ha Bérbeadó élni kíván tulajdonosi, illetve igényérvényesítési jogával.
25. Szerződő Felek megállapodnak, hogy jelen lakásbérleti szerződést közjegyzői okiratba foglalják, amelynek különleges bizonyító ereje abban áll, hogy közhiteles módon igazolja, hogy a benne foglalt nyilatkozatot az okiratban szereplő személy megtette. A közjegyzői okirat alapján a szerződés jogosultja bírósági peres eljárás nélkül élhet a közvetlen bírósági végrehajtás kérésének lehetőségével, amennyiben jelen szerződésben vállalt kötelezettség önkéntes teljesítése elmarad. Az okirat végrehajtási záradékkal történő ellátását követően kikényszeríthetővé válik.
26. Szerződő Felek megállapodnak, hogy a közjegyzői okiratba foglalás díja Bérlőt terheli.

27. Szerződésben nem szabályozott kérdésekben a Polgári Törvénykönyvről szóló 1959. évi IV. törvény, a lakások és helyiségek bérletéről, valamint elidegenítésükre vonatkozó egyes szabályokról szóló, többször módosított 1993. évi LXXVIII. törvény, valamint a lakások és helyiségek bérletéről, elidegenítéséről, valamint a lakáscélú támogatásokról szóló 6/1994. (V.12.) önkormányzati rendelet rendelkezései az irányadók.

K i s k ő r ö s, 2013. június    .

Kiskőrös Város Önkormányzata,

mint bérbeadó képviseletében:

Domonyi László                                                                  
   Szabóné Harczos Katalin
   polgármester                                                                                            bérlő

